
Elektrijaama tee 106 kinnistu maa sihtotstarbe muutmine

1. Asjaolud ja menetluse käik
Narva Linnavolikogu 18. detsembri 2007 otsusega nr 462 kehtestati Narva linna teemaplaneering „Narva linna Balti Elektrijaama Tuhavälja nr 2 tuulepargi olulise ruumilise mõjuga objekti asukoha valiku teemaplaneering“, millega määrati Elektrijaama tee 106 katastriüksuse sihtotstarbeks jäätmehoidla maa 90%, tootmismaa 5% ja teemaa 5%. Planeerimisseaduse mõistes on teemaplaneering kehtiva üldplaneeringu täpsustamiseks ja täiendamiseks ning ei ole detailplaneering.
Viru Maakohtu kinnistusosakonna Narva jaoskonna kinnistusregistri registriosa nr 143509 andmetel on Elektrijaama tee 106 (katastritunnus 51108:003:0002, pindala 7136605 m2 ja maakasutuse sihtotstarve jäätmehoidla maa 100%) omanik  Eesti Energia Narva Elektrijaamad AS. Narva Linnavalitsus võttis 14. veebruari 2011 korraldusega nr 153-k vastu otsuse väljastada Balti elektrijaama tuhaväljale nr 2 tuulikupargi 17 tuuliku püstitamiseks ning elektri maakaabelliini ja sideliini ehitamiseks ehitusload. 
Tulenevalt väljastatud ehituslubadest ja asjaolust, et tuulepark on välja ehitatud, on Narva Linnavalitsuse Arhitektuuri- ja Linnaplaneerimise Amet arvamusel, et maa sihtotstarve vajab muutmist. Eesti Energia Narva Elektrijaamad ASle saadeti 17. septembril 2013  maa sihtotstarbe muutmise vajaduse eesmärgil kiri nr 1-13.3/3291, esitada maa sihtotstarbe muutmise puhul oma arvamus. 17. oktoobri 2013 kirjas nr NJ-1-5/ väljendab kinnistu omanik vastuväidete puudumist Elektrijaama tee 106 kinnistu maa sihtotstarbe muutmisel.
Lähtudes ülaltoodust, muuta Elektrijaama tee 106 katastriüksuse senine sihtotstarve jäätmehoidla maa ning määrata sihtotstarbeks  jäätmehoidla maa 90%,  tootmismaa 5% ja  transpordimaa 5%.
2. Õiguslikud alused
2.1 Kohaliku omavalitsuse korralduse seaduse § 22 lõike 2 alusel otsustab kohaliku omavalitsusüksuse või kohaliku omavalitsusorgani pädevusse antud küsimusi kohaliku omavalitsuse volikogu, kes võib delegeerida nende küsimuste lahendamise valitsusele.
2.2 Vabariigi Valitsuse 23.10.2008. a määruse nr 155 „Katastriüksuse sihtotstarvete liigid ja nende määramise kord” § 2 lõike 1 järgi määrab või muudab kohalik omavalitsus sihtotstarbe kinnisasja omaniku taotluse alusel. Kui sihtotstarbe määramise vajadus tuleneb õigusaktidest, määrab kohalik omavalitsus sihtotstarbe omal algatusel.
2.3 Maakatastriseaduse § 18 lõike 5 kohaselt määrab kohalik omavalitsus kui ehitise või selle osa kasutamise otstarbe muutmisega kaasneb ehitamine, mis ei too kaasa detailplaneeringu koostamise kohustust, määrab kohalik omavalitsus katastriüksuse sihtotstarbe või sihtotstarbed ehitusseaduse kohases ehitusloas või kirjalikus nõusolekus nimetatud ehitise kasutamise otstarbe või otstarvete alusel.

2.4 Narva linna ehitusmääruse § 36 kohaselt delegeerib Narva Linnavolikogu Narva Linnavalitsust võtta vastu otsuseid Maakatastriseaduse §18 lõigetes 4 ja 5 nimetatud küsimustes.

3. Otsus
Muuta Elektrijaama tee 106 maaüksuse (katastritunnus 51108:003:0002) senist maakasutuse sihtotstarvet jäätmehoidla maa  ning määrata maa sihtotstarve järgmiselt:

jäätmehoidla maa (008; J) 90%,  tootmismaa   (003; T) 5%,  transpordimaa (007; L) 5%.
4. Rakendussätted
4.1 Kohustada Narva Linnavalitsuse Arhitektuuri- ja Linnaplaneerimise Ametit teha korraldus teatavaks Maa-Ameti Ida-Viru katastribüroole ja Eesti Energia Narva Elektrijaamad ASle.
4.2 Korraldus jõustub teatavakstegemisest.
4.3 Korraldust on võimalik vaidlustada Tartu Halduskohtu Jõhvi kohtumajas 30 päeva jooksul alates jõustumisest.
	Tarmo Tammiste

Linnapea
	Ants Liimets

Linnasekretär



